Edward Stafford, 3. hertug av Buckingham

Edward Stafford, 3. hertug av Buckingham (født 3. februar 1478, død 17. mai 1521) var en engelsk adelsmann og sønn av Henry Stafford, 2. hertug av Buckingham og Catherine Woodville. Morens søster var dronning Elizabeth Woodville, hustru av kong Edvard IV. Faren ble dømt for høyforræderi av kong Rikard III og henrettet den 2. november 1483. Hans mor giftet seg senere på nytt med  med Jasper Tudor, onkel av Henrik Tudor som ble konge av England som Henrik VII. Edward Stafford fikk en framstående posisjon under kong Henrik VII, men kongen ble etter hvert sjalu og mistenksom, og i løpet av 1520 ble Buckingham mistenkt for mulige forræderske handlinger, ble arrestert, døpt og henrettet en 17. mai 1521.


== Oppdratt av kongens mor ==
Edward ble født ved Brecknock Castle i Brecon, Wales, hvor hans far oppholdt seg før han ble arrestert og henrettet for å ha gjort opprør mot kong Rikard III av England da sønnen var fem år gammel. Da kong Henrik VII overtok tronen ble tapet av ære, liv og gods, og ikke minst tittelen omgjort og Edward ble den neste hertug av Buckingham. Ansvaret som hans formynder ble gitt til kongens mor, Margaret Beaufort. En grunn til at inndragelsen av tittelen ble omgjort var muligens at Edward var fetter av dronning Elizabeth av York, kongens hustru.
Hans søster Anne, hustru av George Hastings, 1. jarl av Huntingdon, ble også tatt inn ved hoffet, og skal i 1514 ha hatt et kortvarig forhold til Henrik VIII. I 1520 ble Buckingham involvert i en skandale som involverte hans søster Anne. Etter å ha hørt rykter om henne og hoffmannen William Compton, skal Buckingham ha kommet over Compton i Annes rom. Compton ble tvunget til å ta sakramentet for å bevise sin uskyld at han og Anne ikke hadde begått utroskap, og Annes ektemann sendte henne deretter til et kloster rundt 100 km fra hoffet. Det er ingen tilgjengelige bevis som etablerer at Anne og Compton var skyldig i ekteskapsbrudd. Likevel gikk Compton til det uvanlige skritt å testamentere land til Anne i sitt testamente, og beordret hans testamenteksekutører om å inkludere henne i bønnene for hans slekt, som han også hadde forskrifter for i sitt testamente. Det har vært spekulasjoner om at Compton søkte Annes gunst på vegne av Henrik VIII og at Anne egentlig var kongens elskerinne.Som en ung mann ble Stafford gjort til ridder av hosebåndsordenen i 1495 og han hadde flere seremonielle funksjoner ved det kongelige hoffet. Det fortsatte i en mer fremtredende posisjon ved kroningen av kong Henrik VIII hvor han var Lord High Steward ved kroningen i 1509 og bar kongens krone, og i 1514 var han blitt Lord High Constable, rikskonstabel av England.


== Leder av de misfornøyde ==
Likevel lå den virkelige politiske makten ved kong Henrik VIIIs hoff ikke hos adelen, men hos lærde menn som hadde kommet opp fra middelklassen, eksempelvis Thomas Wolsey, og disse viste ofte større lojalitet til kongen ved at deres posisjoner hvilte på deres dyktighet alene, og ikke deres adelskap. Edward Stafford, som med sitt kongelige blod og utallige forbindelser via avstamming eller inngifte med den øvrige adelen, ble en leder for de misfornøyde adelsmennene. 
Den alltid mistenksomme kongen forhørte personlig flere vitner og fikk Stafford arrestert i 1521. Tiltalene, blant annet at Stafford hadde hørt på profetier og spådommer om at kongen ville dø, er av historikerne blitt sett på som oppdiktet. Det var i sin tid hevdet at Wolsey sto bak arrestasjonen av Stafford, men det finnes kun indikasjoner og ingen grunnleggende bevis for at dette er riktig.
Stafford ble dømt for en jury av 17 menn av hans like, men kongens beslutning var allerede blitt tatt og domfellelsen var gitt. Edward Stafford ble henrettet på Tower Hill den 17. mai 1521, 43 år gammel. Hans ære og skyld ble senere posthumt omgjort av et parlamentsvedtak den 31. juli 1523.


== Familie ==
Stafford giftet seg med Alianore Percy, datter av Henry Percy, 4. jarl av Northumberland, ca. 14. desember 1490, og de fikk fire barn:

Henry Stafford, 1. baron Stafford, som senere fikk tilbake flere av de inndratte eiendommene til faren
Elizabeth, som ble gift med Thomas Howard, 3. hertug av Norfolk
Catherine, som ble gift med Ralph Neville, 4. jarl av Westmorland
Mary, som ble gift med George Neville, 5. baron Abergavenny


== I filmen ==
Stafford ble portrettert av Ray Winstone i den svært historisk ukorrekte filmen Henry VIII fra 2003. I filmen organiserer Stafford et opprør utenfor London som blir rapportert til Wolsey. Kongens livgarde overrasket gruppen og Henrik VIII møter Stafford utenfor London og tilbyr ham den kongelige ring om han ville «drepe meg først». Stafford gjør et forsøk mens Henrik VIII har ryggen vendt mot ham, men har forutsett den andres forsøk og dytter Stafford mot vaktene. Henrik gir deretter ordre om å føre Stafford til Tower of London. Denne handlingen har ingen rot i virkeligheten.


== Referanser ==